ข้อสรุป (Executive Summary)

บริษัท โฟคัส ดีเวลลอปเม้นท์ แอนด์ คอนสตรัคชั่น จำกัด (มหาชน) (“บริษัท” หรือ “โฟคัส”)
เป็นบริษัทจดทะเบียนในตลาดหลักทรัพย์ เอ็ม เอ ไอ (MAI) ด้วยทุนจดทะเบียน 125 ล้านบาท
มีการซื้อขายหลักทรัพย์ครั้งแรกเมื่อวันที่ 5 ตุลาคม 2547 ภายใต้ชื่อหลักทรัพย์ว่า “FOCUS”
และมีการเพิ่มทุนจดทะเบียนเมื่อวันที่ 19 พฤศจิกายน 2551 เป็น 400 ล้านบาท

บริษัทจัดอยู่ในกลุ่มผู้รับเหมาก่อสร้างขนาดกลาง
ให้บริการด้านรับเหมาก่อสร้างและวิศวกรรมก่อสร้างทั่วไป อาทิ การออกแบบ
การรับเหมาก่อสร้างงานโครงสร้างและสถาปัตย์ งานวิศวกรรมระบบและงานวิศวกรรมสิ่งแวดล้อม
เช่น งานก่อสร้างอาคารสำนักงาน โรงแรม รีสอร์ท โรงพยาบาล อาคารเพื่อการพักอาศัย
โรงเรียน หอพักนักศึกษา โรงงานอุตสาหกรรม งานถนน งานสะพาน
งานวางท่อและงานระบบบำบัดน้ำเสีย งานก่อสร้างทางรถไฟ และงานสาธารณูปโภค

บริษัทมีความมุ่งมั่นในการให้บริการเพื่อตอบสนองความต้องการของลูกค้า
โดยสามารถให้บริการอย่างครบวงจร
รูปแบบการดำเนินงานของบริษัทจะเป็นทั้งผู้รับเหมาหลักหรือผู้รับเหมาช่วง
สำหรับงานก่อสร้างที่มีความสลับซับซ้อนและขนาดใหญ่นั้น
บริษัทสามารถร่วมมือกับพันธมิตรทั้งในประเทศและต่างประเทศ โดยจัดตั้งเป็นกิจการร่วมค้า หรือ
กลุ่มร่วมค้า เพื่อร่วมมือกันทำงานให้ลุล่วงตามข้อกำหนดและวัตถุประสงค์

พันธกิจของบริษัท คือ จะเป็นบริษัทที่ให้บริการด้านรับเหมาก่อสร้างระดับกลางชั้นนำ
ที่มุ่งมั่นต่อความรับผิดชอบและการสร้างความพึงพอใจให้แก่ผู้ว่าจ้าง
ตลอดจนตอบสนองต่อการเปลี่ยนแปลงของเทคโนโลยีและสิ่งแวดล้อม

บริษัทได้รับการรับรองระบบบริหารคุณภาพ ISO 9001 : 2000 จาก United Registrar of
Systems (Thailand) Ltd. เมื่อวันที่ 2 พฤษภาคม 2551
นโยบายด้านคุณภาพของบริษัทมุ่งเน้นเพื่อพัฒนาคุณภาพงานและพัฒนาคุณภาพคน
เพื่อให้ผลงานได้มาตรฐานสากล แล้วเสร็จภายใต้ข้อกำหนดและเงื่อนไขแห่งสัญญา

บริษัทตระหนักถึงความสำคัญที่จะพัฒนาเพื่อการเติบโตที่ยั่งยืน
บริษัทและบุคคลากรทุกระดับจะต้องมีการกำกับดูแลกิจการที่ดี (Good Corporate Governance)
และสร้างผลตอบแทนที่เหมาะสมแก่ผู้ถือหุ้นและผู้ที่มีส่วนร่วม

เศรษฐกิจไทยในปี 2551 นั้นได้รับผลกระทบทั้งจากปัจจัยภายในประเทศและภายนอกประเทศ
ปัญหาความขัดแย้งทางการเมือง
รัฐบาลยังไม่สามารถผลักดันให้เกิดการลงทุนในโครงการขนาดใหญ่ได้อย่างเป็นรูปธรรม
ส่งผลกระทบต่อเนื่องถึงการลงทุนในภาคธุรกิจ งานก่อสร้างลดลง
นอกจากนี้ธุรกิจรับเหมาก่อสร้างยังต้องเผชิญกับต้นทุนที่เพิ่มสูงจากราคาวัสดุที่เพิ่มสูงขึ้น อาทิ
น้ำมันเชื้อเพลิง เหล็ก และอุปกรณ์ไฟฟ้า เป็นต้น ปัจจัยต่าง ๆ
เหล่านี้มีส่วนทำให้บริษัทต้องประสบผลขาดทุนเป็นครั้งแรกในรอบ 9 ปี ผลการดำเนินงานในปี 2551
บริษัทมีรายได้รวมเท่ากับ 715.39 ล้านบาท และมีขาดทุนสุทธิจำนวน 6.40 ล้านบาท

บริษัทได้เล็งเห็นถึงปัญหาความผันผวนและความเสี่ยงดังกล่าวนี้
จึงได้เริ่มหาช่องทางในการขยายโอกาสทางธุรกิจเพิ่มเติม เช่น ด้านการพัฒนาอสังหาริมทรัพย์
เพื่อลดการต้องพึ่งพิงรายได้จากธุรกิจรับเหมาก่อสร้างแต่เพียงด้านเดียว
แต่ในขณะเดียวกันทางบริษัทก็ยังมุ่งมั่นที่จะให้ธุรกิจก่อสร้างของบริษัทเติบโตควบคู่กันไป
ดังจะเห็นได้ว่า

ในปี 2551 บริษัทได้เข้าร่วมการประกวดราคาหลายโครงการและได้รับงานใหม่เพิ่มเติม อาทิเช่น
งานก่อสร้างโครงการขยายอาคารเทคนิคใหม่สถานีโทรทัศน์สีกองทัพบกช่อง 7
กรุงเทพมหานครของบริษัท กรุงเทพโทรทัศน์และวิทยุ จำกัด ,
โครงการก่อสร้างหลังคาคลุมลานกองถ่าน (Stockpile Roofing)
และงานก่อสร้างฐานรองเครื่องจักร (Stacker & Reclaimer Foundation)
บริเวณเหมืองแม่เมาะ จังหวัดลำปาง ของการไฟฟ้าฝ่ายผลิตแห่งประเทศไทย,
โครงการเอสพลานาด ซีนีเพล็กซ์ สาขารัตนาธิเบศร์ เป็นต้น
และมีแนวโน้มที่จะได้รับงานใหม่เพิ่มเติม ซึ่งคาดว่าปริมาณงานคงเป็นไปตามที่บริษัทคาดหมายไว้